CELEX: 32014D0088
Language: lt
Date: 1392249600000
Title: 2014/88/ES: 2014 m. vasario 13 d. Komisijos įgyvendinimo sprendimas, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo (pranešta dokumentu Nr. C(2014) 794)  Tekstas svarbus EEE

15.2.2014   
            
            
               LT
            
            
               Europos Sąjungos oficialusis leidinys
            
            
               L 45/34
            
         
      KOMISIJOS ĮGYVENDINIMO SPRENDIMAS
   
   2014 m. vasario 13 d.
   kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo
   (pranešta dokumentu Nr. C(2014) 794)
   (Tekstas svarbus EEE)
   (2014/88/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto i papunktį,
   kadangi:
   
               (1)
            
            
               Reglamente (EB) Nr. 178/2002 Sąjungos ir nacionaliniu lygmenimis nustatyti maistą reglamentuojantys bendrieji principai, visų pirma susijusieji su maisto sauga. Jame numatytos padarinių likvidavimo priemonės, kurių Komisija imasi, kai akivaizdu, kad iš trečiosios šalies importuoti maisto produktai gali kelti didelį pavojų žmogaus sveikatai;
            
         
               (2)
            
            
               nuo 2011 m. spalio mėn. Skubių pranešimų apie nesaugų maistą ir pašarus sistemai perduoti 142 pranešimai apie tai, kad iš Bangladešo kilusiuose arba išsiųstuose maisto produktuose, kurie pagaminti iš betelinio pipiro lapų arba kurių sudėtyje yra šių lapų, yra įvairių patogeninių salmonelių padermių;
            
         
               (3)
            
            
               Bangladešas pranešė Komisijai, kad nuo 2012 m. lapkričio mėn. uždraustas visas betelinio pipiro lapų eksportas, kol bus parengta patogenais neužkrėstų betelinio pipiro lapų eksporto programa;
            
         
               (4)
            
            
               Komisijos Sveikatos ir vartotojų reikalų generalinio direktorato Maisto ir veterinarijos tarnyba 2013 m. sausio 30 d.–vasario 7 d. Bangladeše atliko auditą, kad įvertintų augalų eksporto į Sąjungą oficialiosios kontrolės sistemą. Nustatyta, kad patogenais neužkrėstų betelinio pipiro lapų eksporto programa tebėra rengiama. Audito metu padaryta išvada, kad kiekviename eksporto etape, ypač patikrinimo prieš eksportą etape, yra trūkumų. Patikrinimas prieš eksportą yra būtinas siekiant užtikrinti, kad į Sąjungą būtų eksportuojami tik programos reikalavimus atitinkantys betelinio pipiro lapai;
            
         
               (5)
            
            
               nepaisant Bangladešo priimtų priemonių ir veiksmų, kurių imtasi dėl reikalavimų nesilaikančių eksportuotojų, betelinio pipiro lapai tebėra eksportuojami iš Bangladešo į Sąjungą ir vis dar gaunama daug skubių pranešimų;
            
         
               (6)
            
            
               dėl tokio didelio užkrėtimo lygio kyla didelis pavojus žmogaus sveikatai; todėl tikslinga laikinai sustabdyti maisto produktų, kurie pagaminti iš betelinio pipiro lapų arba kurių sudėtyje yra šių lapų, importą iš tos trečiosios šalies į Sąjungą, kol ji suteiks pakankamų garantijų;
            
         
               (7)
            
            
               siekiant suteikti Bangladešo kompetentingoms institucijoms laiko, reikalingo grįžtamajai informacijai pateikti ir apsvarstyti, kokios būtų tinkamos rizikos valdymo priemonės, betelinio pipiro lapų importas turėtų būti laikinai sustabdytas bent iki 2014 m. liepos 31 d.;
            
         
               (8)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šis sprendimas taikomas visiems iš Bangladešo kilusiems arba išsiųstiems maisto produktams, kurie pagaminti iš betelinio pipiro lapų arba kurių sudėtyje yra šių lapų, įskaitant (bet ne išimtinai) tuos, kuriems priskiriami KN kodai 1404 90 00.
   2 straipsnis
   Valstybės narės uždraudžia importuoti į Sąjungą 1 dalyje nurodytus maisto produktus.
   3 straipsnis
   Visas išlaidas, patirtas taikant šį sprendimą, padengia gavėjas arba jo atstovas.
   4 straipsnis
   Šis sprendimas taikomas iki 2014 m. liepos 31 d.
   5 straipsnis
   Šis sprendimas skirtas valstybėms narėms.
   
      Priimta Briuselyje 2014 m. vasario 13 d.
      
         
            Komisijos vardu
         
         Tonio BORG
         
         
            Komisijos narys
         
      
   
   
      (1)  OL L 31, 2002 2 1, p. 1.